הצעות לסדר-היום

הצעות הרחבת תוכניות המתאר ושטחי השיפוט ביישובים הערביים אינן מאושרות

היו"ר אחמד טיבי:

חבר הכנסת מסעוד גנאים, הצעות הרחבת תוכניות המתאר ושטחי השיפוט ביישובים הערביים אינן מאושרות, הצעה לסדר מס' 3095. במקום שר הפנים ישיב השר אהרונוביץ. בבקשה, אדוני. הצעה רגילה.

מסעוד גנאים (רע"ם-תע"ל-מד"ע):

אדוני היושב-ראש, כבוד השר, תחילה, אדוני היושב-ראש, אני רוצה לרשום את הביקורת שלי, את המחאה שלי, על זה שלא בא לא שר הפנים, ולא סגנית שר הפנים. עם כל הכבוד לשר אהרונוביץ - -

היו"ר אחמד טיבי:

ביטחון פנים.

מסעוד גנאים (רע"ם-תע"ל-מד"ע):

נו, ממילא אנחנו מטופלים כתיק ביטחוני אולי.

משום שהנושא הוא חשוב, אתה יודע, תוך כדי העלאת הנושא יש שיח, יש החלפת דברים. בקשר לנושא, זאת לא הפעם הראשונה, ונדמה לי לא תהיה האחרונה, שאנחנו מעלים בכנסת את בעיית תוכניות המתאר ושטחי השיפוט של היישובים הערביים.

אנחנו מעלים את הנושא קודם כול כדי להתריע על חומרת משבר האדמות לבנייה והדיור שפוגע בחברה הערבית משך שנים. צעירים ערבים בכפרים, בערים, אין להם איפה לגור ואיפה לבנות בית. רשויות ערביות הגישו תוכניות, אם זה מתאר, להרחבת המתאר, או להרחיב את שטחי השיפוט, שמטרת שתיהן לענות על הצרכים של האזרחים ועל הגידול במספר התושבים והצורך שלהם לבנות ולהתרחב.

הצפיפות וחוסר האיזון בין מרחב הבנייה הקטן והצר לבין העלייה והגידול במספר התושבים, והצרכים שלהם, גורמים לבעיה גדולה.

לפי דוח ועדת אור, כבוד השר, מאז קום המדינה האוכלוסייה הערבית גדלה פי-שבעה, ואולי יותר, אבל שטחי הבנייה נשארו כמעט ללא שינוי.

לפני ימים, צעירים מהעיר טמרה טלפנו אלי – שהם הקימו אוהל מחאה בגלל המשבר בדיור, כי הם לא מוצאים שטחים כדי לבנות את הבית שלהם.

כבוד היושב-ראש, כאשר התמנה השר גדעון סער לשר הפנים נפגשנו באחת הישיבות בוועדת הפנים, אמרתי לו: האתגר הרציני שבפניך הוא בעיית הדיור והבנייה ביישובים הערביים, הוא תוכניות המתאר ותוכניות הרחבת שטחי השיפוט של היישובים הערביים.

המצב והדברים האלה מחייבים החלטה רצינית, גישה שיש בה הבנה, כי בלי לקחת את הנושא ברצינות ובהבנה המשבר יחריף, והאנשים לא יסבלו עוד.

אדוני היושב-ראש, ידוע, אני לא מחדש למישהו אם אני אגיד שיש הפליה ברורה ואי-שוויון בכל הנוגע להקצאת קרקעות, הרחבת שטחי השיפוט והמתאר בין היהודים לבין הערבים. שטחי השיפוט של הרשויות הערביות הן כ-3% משטחי המדינה, והאוכלוסייה הערבית היא קרוב ל-20%. אין שוויון ואין איזון.

קצת אינפורמציה; לפי המרכז הערבי לתכנון אלטרנטיבי ממוצע הזמן שבו תוכנית בנייה, תוכנית מתאר, עד שמגישים אותה לוועדה מחוזית ועד לאישורה הוא יותר משש שנים, וזה זמן ארוך מאוד. יש כ-64 תוכניות מתאר מאושרות מאז שנת 2000, אבל אישור זה מותנה בתוכניות מפורטות ובייחוד בחלוקה, כאילו שהן לא אושרו.

17 רשויות ערביות, יש להן תוכניות מתאר שהופקדו בוועדות המחוזיות, אבל עדיין לא אושרו. יש תשעה יישובים ערביים עם תוכניות מתאר שהוגשו לוועדות מחוזיות. יש 46 יישובים ערביים עם תוכניות מתאר שלא הופקדו בוועדות המחוזיות.

אחרי שנת 2000 הוגשו 16 תוכניות מתאר עדכניות, ועדיין לא אושרו, רובן במחוז הצפון. ליישובים כמו אכסאל, כאבול, ביר-אל-מכסור, אל-בענה, דיר-אל-אסד, טמרה, מג'ד-אל-כרום, אל-כמאנה, סולם, כפר-מסר, חג'אג'רה, אל-כעביה – עדיין לא אישרו. במרכז טייבה, יתיר, קלנסואה – עדיין לא אישרו. אני עכשיו מדבר על תוכניות המתאר ולא על שטח שיפוט.

בקשות להרחבת שטח השיפוט יש להרבה יישובים ערביים. למשל העיר שלי, סח'נין, הגישה, אני יודע, משנת 1999, ועדיין יש עכשיו ועדת גבולות. אני מקווה שהשר גדעון סער יחליט החלטה אמיצה בסוף, משום שהבעיה בבקשות ההרחבה היא במיוחד כאשר יש לך שכן כמו למשל המועצה האזורית משגב, שהיא כל כך קמצנית כלפי שכניה.

משרד הפנים בעבר הפנה את העירייה למשא-ומתן עם המועצה האזורית – תלכו, תשברו את הראש, תגיעו לאיזו פשרה. וזה לא נכון. משרד הפנים הוא האחראי, והוא שצריך להחליט על אישור או אי-אישור של תוכנית להרחבת שטח שיפוט, ואני מקווה באמת שכבוד השר יהיה הפעם – אני מתכוון לשר הפנים – מבין ורציני, כדי שהאתגר הזה – ייתן לו את התשובה ההולמת, שתגרום באמת בסוף לגמור את משבר הדיור החמור שפוקד את היישובים הערביים. תודה, אדוני היושב-ראש.

היו"ר אחמד טיבי:

אני מודה לך, חבר הכנסת מסעוד גנאים. מכובדי השר.

מסעוד גנאים (רע"ם-תע"ל-מד"ע):

קיצרתי בזמן, כדי לשמוע את התשובה.

היו"ר אחמד טיבי:

נרשום לך קרדיט. השר אהרונוביץ, בבקשה, בשם הממשלה.

השר לביטחון פנים יצחק אהרונוביץ:

אדוני היושב-ראש, חברי חברי הכנסת, חבר הכנסת מסעוד גנאים, נתבקשתי על-ידי שר הפנים להקריא את התשובה.

בהתייחס לטענה שהצעות הרחבת תוכניות המתאר ושטחי השיפוט ביישובים הערביים אינן מאושרות – מכלל 132 היישובים בחברה הערבית ל-63 יישובים, קרוב ל-50%, תוכניות מתאר עדכניות בתוקף משנת 2000 והלאה; שבע תוכניות מתאר נוספות צפוי כי יאושרו במהלך שנה זו,   ועשר תוכניות במהלך 2015, סך הכול 61% מהיישובים – יהיו מאושרות. צפוי כי עד סוף 2016 יושלם מהלך תכנון זה ויתחילו בעדכון נוסף של תוכניות המתאר.

אכן, בעבר הליכי התכנון והאישור של תוכניות מתאר נמשכו שנים ארוכות, אבל בשנים האחרונות הושם דגש על קידום אישור תוכניות המתאר, ההליכים התקצרו באופן משמעותי ומתקיים מעקב שוטף לגבי הבאת תוכניות המתאר שבהליכים לידי גמר בלוח זמנים קצר, כפי שבא לידי ביטוי גם ברפורמה שאושרה לאחרונה.

תוכניות המתאר בקידומו של מינהל התכנון הוסיפו לתחום הפיתוח של היישובים בממוצע כ-70% ביחס לתחום הפיתוח המאושר.

כאשר אובחן מחסור בשטחי פיתוח בתחום השיפוט הקיים, הוצעה תוספת שטחי פיתוח מעבר לתחום השיפוט. כך נעשה ב-30% מכלל תוכניות המתאר שמינהל התכנון מקדם, שהם – או יהיו – בסיס לדיונים בהרחבה של תחום השיפוט. כמחצית מתוכניות מתאר אלה אושרו, ועוד ארבע תוכניות צפוי שיאושרו במהלך 2014. שאר התוכניות נמצאות בהליכי תכנון או אישור. תודה רבה.

היו"ר אחמד טיבי:

תודה, אדוני השר. מה אתה מציע?

מסעוד גנאים (רע"ם-תע"ל-מד"ע):

ועדת הפנים.

היו"ר אחמד טיבי:

לשר אין התנגדות שזה יעבור לוועדת הפנים. אנחנו עוברים להצבעה. בעד זה ועדת הפנים, נגד זה הסרה.

הצבעה מס' 16

בעד ההצעה להעביר את הנושא לוועדה – 5

נגד – אין

נמנעים – אין

ההצעה להעביר את הנושא לוועדת הפנים והגנת הסביבה נתקבלה.